**Informatīvais ziņojums**

**"Par 2019. gada 7.-8. marta Eiropas Savienības Tieslietu un iekšlietu ministru padomē izskatāmajiem jautājumiem"**

# 2019. gada 7.-8. martā Briselē, Beļģijā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme).

# Padomes sanāksmes tieslietu sadaļā ir ietverti šādi leģislatīvie darba kārtības jautājumi:

1. **Priekšlikums Eiropas Parlamenta un Padomes direktīvai par to personu aizsardzību, kuras ziņo par Savienības tiesību aktu pārkāpumiem** (*progresa ziņojums*)[[1]](#footnote-1)

Eiropas Komisija 2018. gada 23. aprīlī publicēja priekšlikumu direktīvai par to personu aizsardzību, kuras ziņo par Savienības tiesību aktu pārkāpumiem (trauksmes cēlēju direktīva).

Direktīvas mērķis ir noteikt kopīgus minimālus standartus ziņošanai par Eiropas Savienības (turpmāk – ES) tiesību aktu pārkāpumiem dažādās nozarēs, nosakot vienotas prasības ziņojumu iesniegšanai, izskatīšanai, kā arī trauksmes cēlēju aizsardzībai. Direktīva paredz trīs pakāpju ziņošanu – iekšēji, kompetentajai institūcijai, kā arī informācijas paušanu publiski. Direktīvas projektā ir nosaukti tie ES tiesību akti, par kuru pārkāpumiem varēs ziņot. Iekšējā trauksmes celšanas sistēma būs jāveido gan privātajā, gan publiskajā sektorā.

Latvija atbalsta direktīvas projektu un tā tālāko virzību, ar mērķi nodrošināt vienotu ietvaru un vienotu pieeju trauksmes celšanai un trauksmes cēlēju aizsardzībai ES. 2018. gada 14. augustā Ministru kabinets apstiprināja Latvijas Republikas nacionālo pozīciju Nr. 1 "Par priekšlikumu Eiropas Parlamenta un Padomes direktīvai par to personu aizsardzību, kuras ziņo par Savienības tiesību aktu pārkāpumiem".

Pēdējos gados daudzas ES dalībvalstis ir paudušas atbalstu trauksmes celšanai, pieņemot speciālus trauksmes celšanas likumus, piemēram, Francija, Nīderlande, Slovākija, Zviedrija, Beļģija, Īrija, Lietuva. Arī Latvijā 2019. gada 1. maijā stāsies spēkā Trauksmes celšanas likums. Tā izstrādē ņemts vērā ES direktīvas projekts.

2019. gada 29. janvārī direktīvu uzsāka skatīt Eiropas Parlaments, ar mērķi panākt vienošanos pirmajā lasījumā līdz Eiropas Parlamenta vēlēšanām 2019. gada maijā. Lai šo mērķi sasniegtu, pārrunas iecerēts pabeigt līdz marta vidum, bet Eiropas Parlamenta balsojums varētu notikt 2019. gada 15.-18. aprīļa plenārsēdē.

1. **Priekšlikums Eiropas Parlamenta un Padomes direktīvai, ar ko paredz saskaņotus noteikumus juridisko pārstāvju iecelšanai ar mērķi iegūt pierādījumus kriminālprocesā** (*vispārējā pieeja*)[[2]](#footnote-2)

2016. gada 9. jūnija Padomes secinājumos par krimināltiesību stiprināšanu kibertelpā tika lūgts Eiropas Komisijai nākt klajā ar jaunu regulējumu, lai pilnveidotu tiesisko palīdzību, uzlabotu sadarbību starp dalībvalstu iestādēm un pakalpojumu sniedzējiem, kuri atrodas valstīs, kas nav ES dalībvalstis. Tāpēc 2018. gada 17. aprīlī Eiropas Komisija nāca klajā ar diviem jauniem savstarpēji saistītiem priekšlikumiem:

* priekšlikumu Regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās (turpmāk – Regulas projekts);
* priekšlikumu Direktīvai, ar ko paredz saskaņotus noteikumus juridisko pārstāvju iecelšanai ar mērķi iegūt pierādījumus kriminālprocesā (turpmāk – Direktīvas projekts).

Direktīvas projekta mērķis, kas ir neatņemama Regulas projekta sastāvdaļa un ir izstrādāta, lai Regulas projekta prasību izpildei dalībvalstu nacionālajā līmenī būtu tiesisks regulējums, paredz saskaņot dažādās valstu pieejas, kas pašlaik ietver: valsts pilnvaru noteikšanu attiecībā uz pakalpojumu sniedzēju, pamatojoties uz tā atrašanās vietu, un tieši, vietu, kur tas piedāvā pakalpojumus, vai tā datu atrašanās vietu, izpildes pilnvaru paplašināšanu (ārpus valsts teritorijas) vai īpašā pārstāvja iecelšanu dažiem pakalpojumu sniedzējiem šajā dalībvalstī. Juridiskajam pārstāvim būtu jāatrodas vai jābūt reģistrētam kādā no dalībvalstīm, kurās pakalpojumu sniedzējs veic uzņēmējdarbību vai sniedz pakalpojumus, un tā pienākumi ir stingri saistīti ar dalībvalstu kompetento iestāžu lēmumu un rīkojumu saņemšanu un izpildi, kuru neizpildes gadījumā var piemērot sodus.

Diskusijas par Direktīvas projekta priekšlikumu notika Padomes COPEN jautājumu darba grupā. **Vienlaikus jāuzsver, ka tvērums uz ko attiecas šī pakotne** (elektronisko sakaru pakalpojumu sniedzēji, kas veic pārrobežu pakalpojumus, interneta domēna nosaukumu un IP numerācijas pakalpojumu sniedzēji, domēna nosaukumu reģistri, domēna nosaukumu reģistratori un citi informācijas sabiedrības pakalpojuma sniedzēji, saskaņā ar Direktīvas 2015/1535 1. panta b) punktu) **tika izdiskutēts un izlemts diskusijās par Regulas projektu, līdz ar to diskusijās par Direktīvas projektu šis jautājums faktiski netika skarts.**

2019. gada 27. februāra COREPER II sanāksmē saņemts atbalsts Direktīvas projekta virzībai vispārējās pieejas pieņemšanai Padomes sanāksmē, neparedzot diskusijas.

2019. gada 7.-8. marta Padomes sanāksmē ir plānots apstiprināt vispārējo pieeju, kas būs Padomes mandāts sarunām ar Eiropas Parlamentu, kas visticamāk, esošā sasaukuma laikā nepaspēs apstiprināt savu ziņojumu.

Saskaņā ar 2018. gada 5. novembra Ministru kabineta sēdes lēmumu, kā koordinējošā iestāde tika noteikta Tieslietu ministrija, savukārt ar 2019. gada 26. februāra Ministru kabineta lēmumu Satiksmes ministrija tika noteikta par atbaidīgo institūciju par Direktīvas projektu stadijā, kad diskusijas Padomes pusē pēc būtības ir noslēgušās. Līdz ar to Latvija Ministru padomē atbalstīs vienošanos par vispārējo pieeju.

**Neleģislatīvie jautājumi**

1. **Rekomendācija Padomes lēmumam, atļaujot piedalīšanos sarunās par otro papildu protokolu Eiropas Padomes konvencijai par kibernoziegumiem (CETS Nr. 185)** (*politiskā debate*)[[3]](#footnote-3)

Eiropas Komisija 2019. gada 5. februārī nāca klajā ar sarunu mandāta projektu - Rekomendāciju Padomes lēmumam, atļaujot piedalīšanos sarunās par otro papildu protokolu Eiropas Padomes konvencijai par kibernoziegumiem (CETS Nr. 185).

Latvija atbalsta sarunu mandāta izstrādi attiecībā uz Eiropas Padomes Kibernoziedzības konvencijas papildprotokola izstrādi. Vienlaikus jāuzsver, ka Latvijas eksperti vēl vērtē izstrādāto projektu.

Latvija uzskata, ka ir sarežģīti nodrošināt konsekvenciun koordināciju starp ES sarunām par e-pierādījumu pakotni un Eiropas Padomes diskusijām par Kibernoziedzības konvencijas papildprotokola izstrādi, ņemot vērā, ka ES e-pierādījumu pakotne vēl nav pieņemta un nav paredzams kāds būs tiesību aktu galīgais saturs pēc to pieņemšanas. Vienlaikus Eiropas Komisijai būtu jāuzņemas vadošā loma konsekvences nodrošināšanai, regulāri rīkojot koordinācijas sanāksmes starp dalībvalstīm un Eiropas Komisiju, kurās Eiropas Komisija dalībvalstu pārstāvjus informētu par sarunu un līguma izstrādes gaitu un dalībvalstu pārstāvji sniegtu komentārus par sarunu virzību un līguma saturu.

Latvija piekrīt mandāta vadlīnijās norādītajam, ka ir nepieciešams paredzēt pamattiesību aizsardzības un datu aizsardzības līdzekļus. Kibernoziedzības konvencijai pievienojušās ne tikai 26 ES dalībvalstis, bet arī citas Eiropas Padomes dalībvalstis, kā arī liels skaits trešo valstu, tāpēc ir ļoti svarīgi paredzēt līdzekļus pamattiesību aizsardzībai un datu aizsardzībai, jo ne visas Kibernoziedzības konvencijas dalībvalstis var nodrošināt tādu pamattiesību aizsardzības un datu aizsardzības līmeni, kādu nodrošina un saviem iedzīvotājiem garantē ES. Jāņem vērā arī tas, ka pakalpojumu sniedzējiem, kas darbojas ES, ir saistoši ES tiesību akti par datu aizsardzību un pamattiesību ievērošanu.

1. **Rekomendācija Padomes lēmumam, atļaujot sarunu uzsākšanu ar mērķi noslēgt līgumu starp ES un ASV par pārrobežu pieeju elektroniskajiem pierādījumiem tiesu sadarbībā krimināllietās** (*politiskā debate*)[[4]](#footnote-4).

Vienlaikus ar rekomendāciju Padomes lēmumam, atļaujot piedalīšanos sarunās par otro papildus protokolu Eiropas Padomes konvencijai par kibernoziegumiem, 2019. gada 5. februārī Eiropas Komisija nāca klajā ar vēl vienu sarunu mandāta projektu - Rekomendāciju Padomes lēmumam, atļaujot sarunu uzsākšanu ar mērķi noslēgt līgumu starp ES un ASV par pārrobežu pieeju elektroniskajiem pierādījumiem tiesu sadarbībā krimināllietās.

Latvija atbalsta sarunu mandāta izstrādi attiecībā uz ES un ASV līguma izstrādi par pārrobežu piekļuvi elektroniskajiem pierādījumiem. Latvijas eksperti vērtē izstrādāto projektu.

Latvija uzskata, ka kaut arī mandāta vadlīnijas paredz tāda līguma noslēgšanu, kas būtu praktiski identisks priekšlikumam Eiropas Parlamenta un Padomes regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās (turpmāk – Regulas projekts), ir nepieciešams ņemt vērā, ka ASV ir trešā valsts, un tam attiecīgi vajadzētu atspoguļoties līguma tekstā paredzētajos līdzekļos datu aizsardzībai un pamattiesību aizsardzībai. Turklāt nepieciešams ņemt vērā arī to, ka Regulas projekts vēl nav pieņemts un tā normas vēl var mainīties diskusijās ar Eiropas Parlamentu.

Latvija norāda, ka mandāta vadlīnijas neparedz specialitātes principa[[5]](#footnote-5) piemērošanu. Latvija uzskata, ka mandātā būtu nepieciešams iekļaut specialitātes principu ne tikai tāpēc, ka Regulas projekts šobrīd to paredz, bet arī tāpēc, ka īpaši sadarbojoties ar trešajām valstīm nepieciešams nodrošināt, ka pierādījumi netiek izmantoti citos kriminālprocesos, kas varētu būt gan par mazāk smagiem noziegumiem, ko līgums neaptvers, gan tādiem noziegumiem, par kuriem ASV varētu tikt piemērots nāves sods.

1. **Regula par Eiropas Prokuratūras izveidi** (*informācija no Eiropas Komisijas*)[[6]](#footnote-6)

Regula ar ko īsteno ciešāku sadarbību Eiropas Prokuratūras (turpmāk – EPPO) izveidei stājās spēkā 2017. gada 20. novembrī un tā paredz EPPO izveidošanu trīs gadus pēc regulas spēkā stāšanās. Šobrīd ciešākas sadarbības ietvaros politisku vienošanos ir panākušas 22 dalībvalstis[[7]](#footnote-7).

Lai izveidotu EPPO, saskaņā ar regulu izveidotā atlases komisija ir izvērtējusi kandidātus, kas pieteicās konkursā uz Eiropas galvenā prokurora amatu. Atlases komisija izraudzījās trīs kandidātus kā atbilstošākos pretendentus uz Eiropas galvenā prokurora amatu. Eiropas Savienības Pastāvīgo pārstāvju komitejā un Eiropas Parlamenta Pilsoņu brīvību, tieslietu un iekšlietu komitejā ir noticis balsojums par kandidātiem un šobrīd kandidātus vērtē Eiropas Parlaments.

Eiropas Komisija arī strādā pie ES Padomes lēmuma izstrādes, lai noteiktu pārejas noteikumus, kas paredzēs vienas trešdaļas Eiropas prokuroru nomaiņu pēc trīs EPPO darbības gadiem.

Eiropas Komisija sniegs aktuālāko informāciju saistībā ar EPPO izveidi.

**Delegācija**

Delegācijas vadītājs: **Jānis Bordāns** tieslietu ministrs.

Delegācijas dalībnieki: **Inga Melnace** tieslietu nozares padomniece;

**Normunds Egle** satiksmes nozares padomnieks.

Tieslietu ministrs Jānis Bordāns

Poiša 67036912

Arta.Poisa@tm.gov.lv

1. Valsts kancelejas kompetences jautājums. [↑](#footnote-ref-1)
2. Satiksmes ministrijas kompetences jautājums. [↑](#footnote-ref-2)
3. Tieslietu ministrijas kompetences jautājums. [↑](#footnote-ref-3)
4. Tieslietu ministrijas kompetences jautājums. [↑](#footnote-ref-4)
5. Specialitātes princips paredz, ka iegūtie elektroniskie pierādījumi var tikt izmantoti tikai tajā krimināllietā, saistībā ar kuru tie tika pieprasīti, tas nozīmē, ka pierādījumus nevar izmantot citās lietās neatkarīgi no tā vai tās ir krimināltiesiskas, administratīvas vai civiltiesiskas. [↑](#footnote-ref-5)
6. Tieslietu ministrijas kompetences jautājums. [↑](#footnote-ref-6)
7. Austrija, Beļģija, Bulgārija, Čehija, Francija, Grieķija, Igaunija, Itālija, Horvātija, Kipra, Latvija, Lietuva, Luksemburga, Malta, Nīderlande, Portugāle, Rumānija, Slovākija, Slovēnija, Somija, Spānija un Vācija. [↑](#footnote-ref-7)